《西江月慢二首 其二》
清代·王时翔

珠帘梦醒，闲院宇、雾丝烟缬。浮浪惜春残，痴魂摇漾，柳花如雪。

纵遍寻、巷陌蘼芜，钿车路满，也成愁结。念绣裙、曾送回廊，半醉怨轻别。

叹彩笔、知音今世绝。只俊眼、能怜英杰。破袖郎当纨绮内，怎这般情热。

自别后、锦翼难凭，当时真悔，离杯漫啜。更甚日，细把断肠心事说。

作者简介：（1675—1744）清江苏镇洋人，字皋谟，一字抱翼，号小山。诸生。雍正间以荐举任晋江知县，以宽和为治。乾隆初，官至成都知府。有《小山全稿》。